SKRIFTLIG FORESPØRGSEL E-1067/02

af Glyn Ford (PSE) til Kommissionen

(17. april 2002)

Om: Ændringer i de amerikanske indvandringsbestemmelser og eventuel afskaffelse af ordningen om dispensation for EU-statsborgere i forbindelse med visumkrav

Set i lyset af de sandsynlige ændringer i de amerikanske indvandringsbestemmelser, som fra og med slutningen af 2003 vil nødvendiggøre, at der i pas indføres biometriske data som fingeraftryk og data om den pågældende persons nethinde etc. som en del af ordningen om dispensation i forbindelse med visumkrav, er det i den forbindelse muligt for Kommissionen at komme med en vurdering af, hvilken virkning afskaffelsen af denne ordning vil have for EU-statsborgere, hvad angår de samlede udgifter ved erhvervelse af visum og den sandsynlige effekt på persontrafikken, som er af betydning for luftfartsselskaber, rejsebureauer og andre virksomheder, såfremt der ikke gennemføres ændringer af EU's bestemmelser vedrørende pas?

Samlet svarafgivet på Kommissionens vegne af António Vitorinopå skriftlige forespørgsler E-1066/02, E-1067/02 og E-1068/02

(11. juni 2002)

Ifølge Kommissionens arbejdsprogram for 2000/2001 skulle Kommissionen fremsætte et forslag til lovgivning om, hvordan man kan gøre rejsedokumenter, og navnlig pas, mere sikre. Spørgsmålet om et hensigtsmæssigt retsgrundlag opstod imidlertid, da EF-traktatens artikel 18 blev ændret ved Nice-traktaten. I overensstemmelse med resolutionen vedtaget af repræsentanterne for medlemsstaternes regeringer den 17. oktober 2000(1) har medlemsstaterne indført eller agter at indføre nye sikkerhedsstandarder for EU-rejsedokumenter i henhold til standarderne som fastlagt af Organisationen for International Civil Luftfart (ICAO), hvilke bl.a. omfatter anvendelse af optisk variable mærker og maskinlæsbare kendetegn.

Hvad angår forbindelserne med USA, kan Kommissionen oplyse, at efter vedtagelsen af den såkaldte Patriot Act er primært to krav af interesse for EU's medlemsstater:

a) Lande, der deltager i ordningen om tildeling af dispensation i forbindelse med visumkrav, skal udstede pas, som er sikre mod forfalskning og indeholder biometriske identifikatorer, der opfylder de gældende standarder for biometriske identifikatorer som fastlagt af Organisationen for International Civil Luftfart.

Så vidt Kommissionen er orienteret, findes der endnu ikke nogen ICAO-standarder for egnede biometriske data, undtagen for fotografiet. Dette spørgsmål er naturligvis også relevant for amerikanske pas. Den amerikanske regering undersøger i øjeblikket anvendelsen af biometriske data (navnlig ansigtsgenkendelse og fingeraftryk) for deres egne pas og aflægger rapport til Kongressen i oktober 2002. Kommissionen vil nøje følge resultatet af denne undersøgelse samt enhver udvikling i anvendelsen af biometriske data i amerikanske pas.

b) Rejsende fra lande, der er omfattet af ordningen om tildeling af dispensation i forbindelse med visumkrav, skal pr. 1. oktober 2003 være i besiddelse af et maskinlæsbart pas. Dog kan den amerikanske udenrigsminister på visse betingelser frafalde kravet for lande, som er godt på vej til at kunne udstede maskinlæsbare pas.

De nyeste pas, som er udstedt af EU's medlemsstater, er maskinlæsbare. Der vil dog kunne opstå et problem for indehavere af gamle pas, som ikke er maskinlæsbare. Medlemsstaterne vil kunne blive tvunget til at fremskynde udstedelsen af nye pas til alle deres borgere, medmindre den amerikanske regering benytter sig af sin kompetence til at frafalde dette krav, indtil de gamle pas ikke længere er gyldige.

c) Der indføres dog med virkning den 26. oktober 2004 eller senere visse ændringer ved Enhanced Border Security and visa entry reform Act (lov om styrket sikkerhed ved grænserne og reform af reglerne for indrejsevisum) som registreret den 8. maj 2002. Ifølge denne lov skal enhver, der som led i ordningen om tildeling af dispensation i forbindelse med visumkrav søger om indrejsetilladelse i henhold til paragraf 217 i lov om immigration og nationalitet, fremvise et pas, der opfylder kravene med hensyn til sikkerhed mod forfalskning og med hensyn til biometriske identifikatorer og identifikatorer til påvisning af dokumentets ægthed. Identifikatorerne skal være i overensstemmelse med de gældende standarder på området som fastlagt af ICAO, medmindre det pågældendes pas blev udstedt inden den nævnte dato.

Hvad angår databeskyttelse, finder direktiv 95/46/EF af 24.10.95(2) om beskyttelse af fysiske personer i forbindelse med behandling af personoplysninger og om fri udveksling af sådanne oplysninger anvendelse.

(1) EFT C 310 af 20.10.2000.

(2) EFT L 281 af 23.11.1995.